Mesaz Lalit lor fermtir lopital Mahébourg

Kamarad abitan rezyon Mahébourg,

Lalit sutenir muvman abitan Lesid pu ki Guvernman na pa ferm lopital Mahébourg. U ena rezon dan u demand. Servis lasante li enn drwa. Dimunn partu bizin kapav gayn swin medikal gratis dan enn lopital ki byin ekipe e ki pre kot dimunn reste. Kuma u kone, militan Lalit finn donn kudme dan tu aksyon ki finn deklanse dan Mahebourg kont fermtir lopital. Me an-mem-tan ki nu sutenir u aksyon, nu ena devwar pu averti u kont enn nuvo pyez guvernman MSM-MMM-PMSD dan sa batay-la.

Guvernman pe servi enn riz. Li pe rod servi u muvman pu li fer lopital vinn peyan. Li fini pran langazman avek Labank Mondyal ki li pu privatiz plizir servis. Par ekzanp, li pe rod tir pansyon vyeyes kuma enn drwa. Si nu pa anpes li fer sa, lerla zis si u kapav pruve ki u byin mizer ki u pu kapav kalifye pu pansyon vyeyes. Li pe rod fer mem zafer pu lopital osi. Li pe rod met sistem lasirans ki tu travayer pu bizin peye pu gayn swin medikal dan lopital. Fode u pruve ki u mizer lerla ki u pu gayn swin gratis. 

Sa-mem li pe rod fer u aksepte defet dan lalit kont fermtir lopital, fer u aksepte pu fer lopital Mahebourg rule kuma enn Trust Fund. Si sa arive, lopital nepli pu su sarz guvernman. Li pu kumans vinn prive, lerla kumans vinn peyan. Guvernman pu selman donn enn ti-bidze a Trust Fund ki pu zer lopital. Kan mank lekipman, medikaman, dokter, infirmye, ners, li pu dir lopital lev kas par li-mem. Li pu dir bizin  peye pu gayn swin medikal.

Si zordi, dimunn sede a lide enn tel Trust Fund, lerla dime, guvernman pu gayn sime kumans fer tu lezot lopital rul kuma Trust. Sa li pu amenn gran defet pu tu dimunn, pa zis dan Mahebourg, me partu dan pei. 

Nu bizin tini ferm lor demand: 

· Kont fermtir lopital Mahebourg

· Kont Trust Fund ek kont tu form privatizasyon lasante

· Lasante enn drwa pu tu dimunn, lopital bizin res gratis

· Bizin devlop lopital pu ki li donn pli bon swin medikal

Devianand Narrain pu Lalit, 153b, Main Rd, G.R.N.W. Port Louis, 208-2132, 208-5551

